Adashic padpidec Nuquin Papa chiec onquedenniacno Pabado abëd icquidobëd niduaquimbi chido iuaid bëquedtuidpondash.
Aidëmbi podobitsi icsan tantiamiacpaden:
Nad iquendac,
quequin chuisho matsesën piucquid dadpen meniac ambi bedaidtedi abi iuaquid meniannequid aid chido nepondash.
Aden bëquedtuidac Pabadobëta ubitedi tsibambëec choec chido nua cuëdec:
Nëid dadatedi Nuquin Papa abitedishun Icbon namiaidombo nec.
Aido:
Nuquin Papa yacno puduedmianquid iquec,
quequin chuibanquido nec,
quec
badiadquidën badiadquidënquiec cumapenec cuëdtednepondash.
Adec cuëdsho tantiate bunenquio icquin amibidi bidiadquin podobitsi icsa dapuduedaid chido chuiquin cumapenec cuëdquin Pabadon:
Esuquidistu Cun Icbombo icquin dapuduenmeta,
cac aid chidon dadan iquenquio yec badedquio podobitsi icsa dapuduempondash.
Aden dapuduenmiac chido bëdanacsho issun abi iuaquidon:
Nëbi nadquio iquendac,
quequin chuitiapimbo nuquin iua iquec.
Aden chuiquin piucquid bedshun nuqui meneuatiapimbo iquec,
quequin tantiec nëishshun Pabadobëta Sidas bedshun nimbanquin aton matses iccuededacno nidshun aton chuiquido yacno:
Ma cuidnu,
quequin chido iuaquidon buampondash.
Aden cuidte chuiquido tabadacno bëash:
Nëid dada daëd isadaidbo nec.
Nëmbo chochoshon aton chuiquidon:
Naden nata,
quequin chiaid icsambuen chuibanec.
Ubitedi Doma yacnoquido icquin ambi chiaid ubitedishun natemaid icnuc cun matsestedi chushquecuededmiosh,
quepondash chido iuaquido cuidte chuiquido chiec.
Aden chuisho tantiashumbic chuiquid yacno tabadquidontsen adembidi aido icsambuen chuishunuapanëdash.
Adoac cuidte chuiquidon:
Mimbi bëbuedo dashcute dachicshun cuesten cacuesmeta,
cac sondadon cacuespanëdash.
Aden iuen cuescanten cumapenen cacuesmetanquin buanshun quënën tsadunmeshun:
Cuennushe.
Isquiota,
quequin quënën tsadunaido isquid chuipanëdash chuiquidon.
Adsho tantiashun ambi:
Ista,
caidën Sidasbëta Pabado quënë ëquëducquio icquidën tsadunshun cueste shëcuë uaidën tausunash puduentanquin quënë bëdambuen bëtashpanëdash.
Adoaquien inchësh poctsenquio Pabadobëd Sidas Nuquin Papa chiec onquepanëdash.
Adecbidi Nuquin Papan naid chiec cuëdëmpanëdash.
Adec cuëdënsho quënën tsadunaid utsibon tantianubi
cumapenec nidaid ishcudnubi quënën tsadunacnotsen ishcudnuc shëcuë bëtashaidtedi shëcniadpanëdash.
Adecbidi quënën tsadunquin shocosh bucun mëtaniaidtedi mënchiquidnubi adecbidi tataniaid tachiquidpanëdash.
Adnubien:
Ista,
cabued isec tsadbuedi ushtanec isucunquin isac shëcuë bëtashaidtedi shëcniadac.
Adsho isash:
Ista,
caid:
Quënën tsadunaido puduen puduempash icnui,
quetanec:
Chuiquid tapabon ubi cuessunnemetsiash,
queshun:
Siadnu,
quequin abi tsiusudaid chështe chicpanëdash.
Adsho istanec Pabado:
Quënën tsadunaidtedi nëmbo iquebique.
Seshunniadenda,
quec cumapenen cuëmpanëdash.
Adoaquien seshunniadtsembuedën:
Tabote bec cho,
cac ambi namiaidën tabote bëacsho bedshun sananec badedi quënën puduedash dacuëdec uëdëquec Pabadobëd Sidas tabadacno choash danëshën sebudpanëdash.
Adsho issun Pabadon nidtomiaquien seshunniadtsembuedën umanuc buanshun:
¿Atotsi nashobini mimbi Papa caidën bëdambuen ispatsiash?
capanëdash.
Adoaquien Pabadon:
Esuquidistu min Icbombo neque.
Min shubun icquidobëtambi aidquio tantiata.
Adash aidobëdi Nuquin Papa yacno mibi tabadendac,
capanëdash.
Aden chuishumbic aton shubun icquidobëtabi seshunniadtsembued tantiamequin Nuquin Icbo Esusën chiaid Pabadon chuibampanëdash.
Adoaquien aid inchëshëmbi Pabadobëta Sidas cuesaid chiuë acten bëpanshumpanëdash seshunniadtsembuedën.
Adash aton shubun icquidobëd Esus tantiaquido yansho issun aidtedi Pabadobëtan Sidasën acten mentobampanëdash.
Aden mentoac aton shubuno buanshun pemepanëdash.
Adashic Nuquin Papan Chiaid abimbo tantiaquid yec:
Ambi bëdambo icmiaido nebi,
quiash seshunniadtsembued aton shubun icquidobëd cuishonquecuededpanëdash.
Adshumbic badiadshun cuidte chuiquidon quënën tsadunaid isquid sondado chuiquin:
Quënën tsadunte shubu yacno nidshun quënën tsadumbued Pabadobëta Sidas puduenme,
quequin chuitanta,
cac quënë yacno nidshun Ista,
cabued adombuembidi chuiuapanëdash.
Aden chiac:
Ista,
cabuedën:
Nëbi quënën tsadunmebued aid dada daëd puduenme,
quequin cuidte chuiquidon chiosh,
quequin aidon chomiaidën chioshibique.
Dacuëdenquio yec puduenanec nidec nid,
capanëdash Pabadobëta Sidas chuiquin.
Adoaquien Pabado:
Umbi naid chuimenquio icquin ubi daëdi Doma yacnoquido icshobi utsibon isnubi cacuesmeposhi.
Adshumbic quënën tsadunoshi.
Nëbi puduenmenuen ¿utsibon isenquiocnobida ubi daëdi puduenme?
Padi.
Ubi daëdi puduenmenuec ma chuiquidobi chopanuna,
quequin quënën tabadquido ista cabued chuipanëdash.
Aden chiac puduenanec cuidte chuiquido yacno nidshun:
Mimbi quënën nauedmebued daëd:
Doma yacnoquido nebi,
quiosh,
quequin chuisho tantiash cuidte chuiquido cumapenec dacuëdtancuededpanëdash.
Adec dacuëdcuededec nidequi quënën tsadunte shubu yacno choash:
Doma yacnoquido nec,
quequin tantienquio icquin mibi quënën tsadunmiombi,
queshun puduenmequin:
Nëmbo iquenquio yec nidta,
capanëdash Pabadobëta Sidas chuiquin.
Adoac puduenanec nidequi Didian shubu yacno choash puduedshun Esus tantiaquido iccuededsho issun:
Esus tantiec chieshtoenquio yec bëdambuec tabadta,
quequin Pabadon chuibampanëdash.
Aido chuibidanec Pabadobëd Sidas nidpanëdash.